Kaliňák, Robert, podpredseda vlády a minister vnútra SR (2017-11-30):
Ďakujem pekne. V podstate vyjadrilo tu dneska možno dnešné rokovanie aj komentár pána poslanca Sopka, ktorý hneď zaujal stanovisko, že nikoho iného nepočul. No predovšetkým nepočul nikoho iného preto, lebo tu nebol. Takže tá diskusia v parlamente prebiehala v čase, kedy táto sála bola naozaj poloprázdna, čo samozrejme súvisí aj s prírodnými podmienkami, ktoré dnes ráno nastali. Bolo tu mnoho vecných diskusií. Dá sa povedať, že skoro všetky, až na pána Dostála, ktorý má potrebu, keď mu dôjdu argumenty, samozrejme sa uchyľovať k rôznym urážkam, ale to je jeho celoživotná funkcia, pretože sa vždy do parlamentu dostal iba podvodom cez, na chrbte iných strán, z ktorých preskakoval z jednej na druhú. On sám nevie, čo vlastne chce, a aj keď ho niekedy voliči zvolia do, za koalíciu, tak potom z tej koalície vystúpi, lebo on nevie byť konštruktívny. To sa, myslím, stalo teraz v Starom Meste, pán poslanec, že vlastne vy neviete podporovať tvorbu, vy viete podporovať len deštrukciu a v podstate všetky vaše príspevky súviseli s tým, že popravme starostov. Starostovia sú tí, ktorí by nemali rozhodovať, pretože rozhodovať by mal iba Dostál. Iba on má tú jedinú pravdu, iba jeho pravda je jediná. Útočili ste tu už na všetky strany vrátane opozičných strán, ktoré tu sú, lebo pravda je iba tá, ktorú poviete vy, pán Dostál. Vykrikujete, reagujete, aj v minulosti ste to robili, všetci to dobre vedia, ale akonáhle vám dôjdu argumenty, tak začnete útočiť. My tú potrebu nemáme. Ale vrátim sa, pretože vy nie ste naozaj v tomto prípade úplne dôležitý, k ostatným vystúpeniam aj opozičných poslancov. Čo je dôležité, je to, že zaznelo z mnohých úst, či už to bol pán poslanec Grendel, pani poslankyňa Remišová, ale bol tu aj pán poslanec Bublavý, to znamená, naprieč koalíciou aj opozíciou boli návrhy, ktoré zjavne majú podnetné návrhy smerom k tomuto zákonu. Jedna vec je pravda, tento zákon bol zostavovaný v spolupráci so Združením miest a obcí ako reprezentatívnou organizáciou starostov obcí. Nesúhlasím úplne s tým, pani podpredsedníčka Nicholsonová, že obce pod 3-tisíc obyvateľov sú malé. Malé obce na Slovensku sú podľa mňa tak pod 500, lebo tých je naozaj veľká početnosť, ale to je vlastne čisto vecný problém, takže to nie je také dôležité. Podstatné je, že v tomto prípade môžu vzniknúť paradoxne návrhy, ktoré budú naprieč politickým spektrom, a my s tým nemáme vôbec žiadny problém. Ministerstvo vnútra, a tu sa priznám pánovi poslancovi Dostálovi, áno, my nesľubujeme veci, ktoré nevieme splniť, pán Dostál. To, že ste to robili vy, je jedna vec, a my to proste nerobíme. A to je jediný dôvod. Pretože sľúbiť, že budete zlučovať obce, sa na Slovensku jednoducho nedá a len preto, že nechodíte po regiónoch a nepoznáte obce a nevytiahnete päty z bratislavskej kaviarne, znamená, že nemôžete vedieť príbehy jednotlivých malých obcí. Na Slovensku boli v uplynulom období za komunizmu zlúčené obce, ktoré dodnes touto traumou žijú. Pamätám si, ako ste v období, tuším, to bol rok 2006 – 2010 tuná plamenne hovorili o tom, ako podporujeme nárast extrémizmu, keď sú premaľovávané, premaľovávané tabule napríklad niekde s maďarskými názvami. A bolo to celé postavené na tom, že my sme tí, ktorí zvýšili práve tú národnostnú neznášanlivosť. Pravda však bola taká, že to boli obyvatelia maďarskej národnosti, pretože názov združenej obce bol iba z tej jednej jedinej, a nezohľadňoval názvy ďalších dvoch obcí, ktoré tam boli, a tí občania tých ostatných obcí to premaľovávali, lebo doteraz sa nevysporiadali, ani po tridsiatich rokoch s tým, že sa ich obec proste nevolá podľa nich. To znamená zlúčiť obec na Slovensku je vecou, ktorú nemôžeme diktovať občanom, ako to majú robiť. Ak to raz vláda urobí, urobí jednu obrovskú chybu, pretože odoprie tú identitu, pretože Slováci sú ľudia s patriotickým myslením a sú hrdí na to, aj keď pochádzajú z obce, ktorá má osem obyvateľov. To znamená, veľmi jemne môžte na to ísť tým spôsobom, ako sme to urobili v tomto zákone, že ak teda sa trikrát stane, že nemajú vedenie, nemajú starostov, nemajú zastupiteľstvo, tak sa môžu samotní obyvatelia, opäť ale iba obyvatelia rozhodnúť za podpory štátu, že sa pridružia k správe inej obce. Ale robiť to tak, ako by ste si to vy predstavovali, že zvrchu treba rozhodnúť a treba zlúčiť obce, lebo všetky, čo sú pod 3-tisíc, sú malé, no tak to si myslím, že by teda na Slovensku naozaj neprešlo, s tým by obyvatelia neboli spokojní. Takže ja vítam všetky vecné návrhy, ktoré prídu, ak je zmenšovanie poslancov na úkor demokracie, ktorá v mestách má byť, myslím si, že tu nájdete riešenie, ktoré ho bude riešiť tak, aby bola spokojná celá snemovňa, pretože v tomto prípade sa aj my prispôsobíme vášmu názoru. Ďakujem pekne. (Potlesk.)